સલમાનના બાળકબુદ્ધિ પાત્રના પૉઇન્ટ ઑફ વ્યુથી કહેવાઈ હોવાના કારણે હોય કે ગમે તે, પણ ‘ટ્યુબલાઇટ’ અતિશય સિમ્પ્લિસ્ટિક છે. જાણે એક ગામ હતું ટાઇપની બાળવાર્તા જ જોઈ લો. બધાં પાત્રો પણ નનિર્દોષ બાળક, આદર્શ ભાઈ, વાહિયાત યુવાન (જેનો ફુલટાઇમ બિઝનેસ લોકોને હેરાન કરવાનો હોય), યુદ્ધનો ભોગ બનેલા નિરાશ્રિત, મૂડ-સ્વિંગ કરતો આર્મી ઑફિસર, ફિલોસૉફર કાકા, પ્રેમાળ દુકાનદાર એવા સિંગલ રંગે જ રંગાયેલાં છે. કોઈના મનમાં શું ચાલતું હશે કે અમુક અનુભવો પરથી કોઈનામાં કંઈક પરિવર્તન આવે એવું કશું જ ઊંડાણ નહીં. ઈવન આપણને સલમાનના પાત્ર પ્રત્યે સહાનુભૂતિ થાય એ માટે જ કોઈ કારણ વિના અન્ય લોકો સલમાનને હડધૂત કરે છે એવું લાગ્યા કરે. વાર્તા એક નાનકડા ગામમાં આકાર લેતી હોવાને કારણે એકનાં એક લોકેશન્સ પણ વારંવાર અથડાયા કરે. જેમ કે પહાડ, ટાવર, દુકાન, બાંકડો, ક્લિફ અને નદી, ગામનો ચોક ધૅટ્સ ઇટ.